stanford-oval/wikipedia huggingface dataset:
כריס נות'
קריירה

במהלך שנות ה-80 הופיע נות' בתפקידים קטנים במספר סרטי קולנוע, בהם הסרט "בייבי בום" ב-1987, והתארח בשלושה מפרקי הסדרה "בלוז לכחולי המדים" ב-1986. תפקידו המשמעותי הראשון היה בסרט הקולנוע דל התקציב "ג'קרטה" ב-1988. באותה שנה הוא הצטלם לפיילוט של הסדרה המשפטית-משטרתית "חוק וסדר". ב-1990 החלה רשת NBC לשדר את הסדרה, שזכתה בהדרגה להכרה הן מצד מבקרי הטלוויזיה והן מצד הצופים. נות' גילם בה את דמותו של הבלש המשטרתי מייק לוגן. הוא פוטר מעבודתו בסדרה ב-1995, בתום העונה החמישית, בשל חילוקי דעות עם יוצר ומפיק הסדרה, דיק וולף. למרות חילוקי הדעות, נות' שב לגלם את דמותו של הבלש לוגן בסרט טלוויזיה ב-1998.
ב-1998 שב נות' להופיע בפריים טיים הטלוויזיוני, כשנבחר לגלם את דמותו של מיסטר ביג, החבר המסתורי והבעייתי של קארי בראדשו, בסדרה "סקס והעיר הגדולה" של רשת HBO. תפקיד זה, אותו גילם במשך כל שש עונות הסדרה, זיכה אותו בהכרה בינלאומית ובמועמדות לפרס גלובוס הזהב. במקביל להופעתו בסדרה השתתף בתפקיד קטן בסרטו של טום הנקס "להתחיל מחדש" (בשנת 2000), והופיע על במות ברודוויי במחזהו של גור וידאל "השושבין" (ב-2001). ב-2004 ביקר בישראל והצטלם לסרטון פרסומת לקרם ידיים.
ב-2005 חזר לגלם את דמותו של הבלש מייק לוגן, כשהצטרף לעונה החמישית של סדרת הספין אוף של הסדרה המקורית, "חוק וסדר: כוונה פלילית", לאחר שהתארח בפרק בעונה הרביעית. ב-2008, לאחר שלוש עונות, עזב את הסדרה והוחלף על ידי ג'ף גולדבלום.
נות' שב לגלם את דמותו של מיסטר ביג בשני סרטי קולנוע שהופקו בעקבות הסדרה המצליחה: "סקס והעיר הגדולה" ב-2008 ו"סקס והעיר הגדולה 2" ב-2010.
החל מ-2009 הוא מופיע בתפקיד הראשי, לצדה של ג'וליאנה מרגוליס, בסדרה של רשת CBS "האישה הטובה".
ב-9 בדצמבר 2021 עלתה ב"HBO Max" סדרת הספין אוף ל"סקס והעיר הגדולה", "פשוט ככה" בה השתתף נות' בהופעת אורח בפרק הראשון בלבד, שבו מת ביג ממהתקף לב בעקבות מאמץ באימון על אופניים נייחים.
חיים אישיים

החל מ-1999 נות' הוא הבעלים של הבר ומועדון ההופעות "The Cutting Room" במנהטן, ביחד עם שותפו סטיב וולטר. המועדון, ששמו בתרגום חופשי "חדר העריכה", נקרא על שם רצפת חדר העריכה, שעליה נותרות פעמים רבות סצנות שצולמו ונחתכו מהגרסה הסופית של הסרט.
החל מ-2004, בת זוגו היא השחקנית הקנדית טרה לין וילסון, הצעירה ממנו ב-27 שנים. השניים הכירו בעת שווילסון עבדה במועדון שבבעלותו. בינואר 2008 נולד בנם, ובאוקטובר 2009 פורסם כי השניים התארסו, לאחר שנות' הציע לווילסון נישואים. השניים התחתנו באפריל 2012. בפברואר 2020 נולד בנם השני.
טענות בדבר תקיפות מיניות

ב-16 בדצמבר 2021 פרסם ה"הוליווד ריפורטר" טענות של שתי נשים, על כך שנות' תקף אותן מינית בעבר. האחת (שם בדוי: "לילי"), עיתונאית בת 31, פנתה לעיתון באוגוסט 2021, והשנייה (שם בדוי: "זואי"), עובדת תעשיית הבידור בת 40, פנתה באוקטובר באותה שנה. לטענת "לילי", היא הכירה את נות' בשנת 2015, כאשר עבדה בטרקלין האח"מים במועדון הלילה "No.8" בניו יורק. הוא הזמין אותה לארוחת ערב במסעדה, ואחרי שעת סגירת המסעדה, הוא פיתה אותה לבוא לדירתו בגריניץ' וילג', שם כפה עליה מין אוראלי. "זואי" סיפרה שנות' אנס אותה בשנת 2004 בדירתו בעיר וסט הוליווד (אנ') שבקליפורניה. היא הייתה אז בוגרת מכללה בת 22, עובדת מתחילה בחברה יוקרתית בלוס אנג'לס, שנות' וידוענים אחרים היו בקשרים עסקיים איתה.
שעות ספורות אחרי הפרסום, העלתה השחקנית זואי ליסטר-ג'ונס (אנ') פוסט לחשבון האינסטגרם שלה, בו טענה שנות' הטריד אותה מינית בעקביות, כאשר שיחקה איתו בסדרה "חוק וסדר". היא הוסיפה שנות' נהג לשתות בירה בין הטייקים, והיה שתוי.
יום אחר כך, ב-17 בדצמבר, פרסם אתר החדשות "הדיילי ביסט" (אנ') בעילום שם, את סיפורה של אישה בת 30 שפנתה לחברתה, עיתונאית באתר, בעקבות הפרסום ב"הוליווד ריפורטר", והציגה לה תיאור של אירוע שהתרחש בשנת 2010, אותו העלתה על הכתב באוקטובר 2020 בהשראת תנועת "Me Too". על פי התיאור, האישה, ילידת טורונטו שהייתה אז בת 18, עבדה במסעדת "דה מרינו" במנהטן כמארחת וזמרת. לפי המתואר, נות' נהג לפקוד את המסעדה כשהוא שתוי, ושוחח איתה בידידות מספר פעמים. ערב אחד הוא הזמין אותה לשיר איתו דואטים ולשבת ליד שולחנו. לדברי האישה, היא התרגשה ממגע ידו של הכוכב, היד שנגעה בקארי בראדשו. כאשר סיימה לעבוד ונכנסה למשרד המסעדה לאסוף את המעטפה עם תשלום המזומן, נות' נכנס אחריה, הצמיד אותה לשולחן נגד רצונה, הפשיל את מכנסייה וניסה לאנוס אותה. היא הצליחה לחמוק ממנו. למחרת היא סיפרה על המקרה לחבריה, אך נטתה להתייחס אליו בנימה משועשעת. היא שוחחה עם הוריה בטורונטו, שהתקשרו מצידם לבעלי המסעדה, שף פסקואלה מרינו, אך הלה לא האמין לסיפור, בנימוק שנות' לא היה מתייחס כלל למישהי חסרת חשיבות כמוה. בנוסף, מערכת העיתון "הדיילי ביסט" איתרה בפייסבוק הודעה מה-10 במאי 2010 מאת אחת מחבריה בטורונטו, בה כתבה החברה שהיא חשה נורא ממה שסיפרה האישה, ומקווה שהיא תכיר בכך שזה לא משעשע.
לאור צבר הפרסומים, ב-20 בדצמבר 2021 פוטר נות' לאלתר מהסדרה "נקודת שוויון", אחרי שכבר שודרו שבעה פרקים בעונה השנייה, והסדרה נמצאת בפגרה. נות' יופיע עוד בפרק עתידי אחד. בנוסף, סוכנות ייצוג האמנים "A3" הודיעה שהיא חדלה לייצג את נות', והוא איננו עוד לקוח של הסוכנות.
ב-23 בדצמבר 2021 טענה הזמרת-יוצרת ליסה ג'נטילה, שנות' תקף אותה וכפה את עצמו עליה בראשית שנת 2002, אחרי ארבע שנות היכרות וידידות ביניהם. במסיבת עיתונאים מקוונת בהשתתפות עורכת הדין גלוריה אולרד, סיפרה ג'נטילה שאחרי בילוי חברתי במסעדת "דה מרינו" אותה נהג נות' לפקוד בקביעות, הוא הסיע אותה לדירתה בניו יורק אותה חלקה עם שותפה, ביקש לעלות לראות את הדירה, ובהיותם במטבח, הוא חיבק ונישק אותה בכוח, תחב את ידיו מתחת לחולצתה ומשך את ידיה אל איבר המין שלו למרות התנגדותה. לדברי ג'נטילה, נות' התקשר אליה למחרת בבוקר, הזהיר אותה לא לספר על המקרה לאיש, ואיים שאם היא תעשה כן – הוא יהרוס לה את הקריירה. עורכת הדין אולרד הוסיפה שג'נטילה נפגשה עם נות' מספר פעמים אחרי המקרה, אך לא דיברה איתו מזה זמן רב.
פילמוגרפיה נבחרת > קולנוע

המעדנייה (1997)
להתחיל מחדש (2000)
צרות כפולות (2001)
בית משפחת גלאס (2001)
מר 3,000 (2004)
הגבר המושלם (2005)
סקס והעיר הגדולה (2008)
האחד והיחיד (2009)
סקס והעיר הגדולה 2 (2010)
פרנקי גו בום (2012)
לאבלייס (2013)
אלסה ופרד (2014)
סינדרלה והעיר הגדולה (2015)
עירוני כרוני (2016)
נערה לבנה (2016)
פילמוגרפיה נבחרת > טלוויזיה

חוק וסדר (1990–1995)
בגלות: חוק וסדר (סרט טלוויזיה, 1998)
סקס והעיר הגדולה (1998–2004)
יוליוס קיסר (מיני סדרה, 2002)
חוק וסדר: כוונה פלילית (2005–2008)
האישה הטובה (2009–2016)
זאב הים (2009)
הרודן (2016)
מצוד (2017)
איש חשוב מאוד (הופעת אורח בפרק הסיום של העונה השנייה, 2019)
נקודת שוויון (2021–2022)
פשוט ככה (2021–הווה)
הערות שוליים

↑  Haring, Bruce (December 12, 2021). HBO Max’s ‘…And Just Like That’ Zinged In New Fast-Reaction Peloton Ad. Deadline Hollywood. Retrieved December 19, 2021
↑  Puhak, Janine (December 15, 2021). Chris Noth Explains Why Carrie Bradshaw Didn't Call 911 for Mr. Big in And Just Like That.... People. Retrieved December 19, 2021
↑  איי.פי, כריס נות' אבא, באתר ynet, 21 בינואר 2008
↑  קארי בראדשו באבל: מיסטר ביג מתחתן, באתר ‏מאקו‏, 5 באוקטובר 2009
1 2 3  Masters, Kim (December 16, 2021). Chris Noth Accused of Sexual Assault by Two Women. The Hollywood Reporter. Retrieved December 17, 2021
↑  Patten, Dominic, and andreeva, Nellie (December 16, 2021). Chris Noth Not Under Investigation “At This Point” For Sexual Assault Claims, Police Say. Deadline Hollywood. Retrieved December 17, 2021
↑  Goldbart, Max (December 17, 2021). Chris Noth Allegations: ‘Law & Order’ Actress Zoe Lister-Jones Says Noth Was “Sexually Inappropriate” Towards Her & “Drunk On Set”. Deadline Hollywood. Rertrieved December 17, 2021
1 2  Prudente, Maria (December 17, 2021). Third Woman Comes Forward to Accuse ‘Sex and the City’ Star Chris Noth of Sexual Assault. The Daily Beast. Retrieved December 24, 2021
↑  White, Peter (December 20, 2021). Chris Noth Fired From ‘The Equalizer’ After Sexual Assault Allegations. Deadline Hollywood. Retrieved December 21, 2021
↑  Patten, Dominic (December 17, 2021). Chris Noth Dropped By A3 Artists Agency After Sexual Assault Allegations. Deadline Hollywood. Retrieved December 17, 2021
↑   גלוריה אולרד משוחחת עם מאשימה את כריס נות', סרטון  באתר יוטיוב, 23 בדצמבר 2021 (באנגלית)
↑  Patten, Dominic (December 23, 2021). Chris Noth Now Also Accused Of 2002 Sexual Assault; ‘Sex And The City’ Stars Urged To Speak Out For Rape Victims. Deadline Hollywood. Retrieved December 23, 3031
| --- | --- |
בקרת זהויות :  BNE: XX1450913  BnF: cb15016583d (data)  GND: 131979035  ISNI: 0000 0001 1440 0329  LCCN: no98089940  NTA: 125641214  SNAC: w6vj8j6f  SUDOC: 169237818  VIAF: 25751273   WorldCat (עם VIAF): 25751273
מה נשמע, דוק?

| --- | --- |

עטיפת ה-DVD של הסרט בגרסתו הישראלית
 מבוסס על:  צער גידול חיות 
 בימוי:  פיטר בוגדנוביץ' 
 הופק בידי:  פיטר בוגדנוביץ' 
 תסריט:  פיטר בוגדנוביץ' באק הנרי דייוויד ניומן רוברט בנטון
 עריכה:  ורנה פילדס 
 שחקנים ראשיים:  ברברה סטרייסנד ראיין אוניל מדלין קאן אוסטין פנדלטון
 מוזיקה:  ארטי בוטלר 
 צילום:  לאסלו קובאץ' 
 מדינה:  ארצות הברית 
 חברת הפקה:  האחים וורנר 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  10 במרץ 1972
 משך הקרנה:  94 דק' 
 שפת הסרט:  אנגלית 
 סוגה:  קומדיה רומנטית 
 הכנסות באתר מוג'ו:   whatsupdoc
 דף הסרט ב־IMDb
 
מה נשמע, דוק? (באנגלית: ?What's Up, Doc) הוא סרט קומדיה מטורפת משנת 1972, בבימויו של פיטר בוגדנוביץ' ובכיכובם של ברברה סטרייסנד וראיין אוניל. הסרט הוא קומדיה של טעויות, הנוצרת מהבלבול בין ארבעה תיקי מסע זהים.
עלילה

אל מלון "בריסטול" בסן פרנסיסקו מגיעים ארבעה אורחים, המצוידים בתיקי מסע בצבע אדום משובץ, זהים בצורתם החיצונית:
המוזיקולוג ד"ר הווארד בניסטר (ראיין אוניל) מחזיק בתיק המסע שלו אבני בזלת, המשמשות אותו במחקר שהוא עוסק בו. הווארד הגיע לסן פרנסיסקו מאיווה, לכנס שבו יתמודד על מלגה מטעם קרן לראבי, שבראשה עומד פרדריק לראבי (אוסטין פנדלטון). מולו מתמודד על המלגה יו סימון (קנת מרס), קרואטי יהיר ומניפולטיבי. אל הווארד נלווית ארוסתו יוניס ברנס (מדלין קאן) השתלטנית והמעצבנת.
"מר סמית'" (מייקל מרפי) נושא בתיקו מסמכים סודיים ביותר של הממשל. עוקב אחריו "מר ג'ונס", הרוצה להחזיר מסמכים אלה לממשל.
ג'ודי מקסוול (ברברה סטרייסנד) נושאת בתיק המסע שלה את בגדיה, וגם מילון גדול. בכל מקום שבו ג'ודי עוברת מתרחשות צרות. ג'ודי מגלה עניין רב בהווארד, נגד רצונו. ג'ודי עברה קולג'ים רבים, שבהם למדה שלל מקצועות וצברה ידע רב, אך לא סיימה לימודיה.
גברת ון הוסקינס (מייבל אלברטסון), זקנה עשירה, נושאת בתיק המסע שלה את תכשיטיה הרבים. פריץ, פקיד הקבלה, זומם לשדוד אותם ממנה, בעזרתו של קצין הביטחון של המלון.
כל הארבעה משתכנים בחדרים סמוכים בקומה 17 של המלון. בארוחת ערב שעורכת קרן לראבי מצליחה ג'ודי, המתחזה ליוניס, להבטיח להווארד את המלגה שאליה חתר. הניסיון של עובדי המלון לשדוד את תיקה של גברת ון הוסקינס, והניסיון של מר ג'ונס להשיג את תיקו של מר סמית גורמים להעברתם של תיקים מחדר לחדר, לעיתים בכוונה ולעיתים בטעות, וכתוצאה מכך מגלים מחזיקי התיקים שבידם תיק שאינו נכון. כל האורחים, יחד עם התיקים שבידיהם, מגיעים למסיבה בביתו של פרדריק לראבי, שם מנסים אחדים, תוך איום בנשק, לשים יד על התיקים החשובים להם – התיק עם התכשיטים והתיק עם המסמכים הסודיים. ג'ודי והווארד מצליחים להשתלט על ארבעת התיקים, והם נמלטים אתם באמצעות תלת-אופן ששימש שליח שהגיע למקום. אחריהם יוצאים כל האחרים, למרדף ברחובות סן פרנסיסקו התלולים. במהלך המרדף מחליפים ג'ודי והווארד את התלת-אופן ב"חיפושית", והמרדף מסתיים כאשר כל המכוניות המשתתפות בו נופלות למימי מפרץ סן פרנסיסקו.
כל המשתתפים במרדף, שנמשו מהים על ידי המשטרה, מובאים לדיון בפני השופט מקסוול (ליאם דאן), המתגלה כאביה של ג'ודי.
בסופו של דבר הכל בא על מקומו: גברת ון הוסקינס משתמשת בכספי הפרס שהבטיחה למי שישיב את תכשיטיה כדי לכסות על כל הנזקים שג'ודי והווארד גרמו במהלך המרדף, המסמכים הסודיים מוחזרים לממשל, ג'ודי חושפת את סימון כנוכל, שהציג מחקר של אחר כמחקר של עצמו, ובכך גורמת למתן המלגה להווארד. יוניס עוזבת את הווארד לאחר שפרדריק התאהב בה, וג'ודי מכריזה על ניסיון נוסף שלה לסיים את לימודיה, הפעם בקונסרבטוריון באיווה שבו מלמד הווארד. הסרט מסתיים בטיסה לאיווה, שבמהלכה ג'ודי והווארד מתנשקים לראשונה, לצלילי סרט מצויר של באגס באני, שנתן לסרט את שמו.
שחקנים

ראיין אוניל: ד"ר הווארד בניסטר, מוזיקולוג.
ברברה סטרייסנד: ג'ודי מקסוול.
מדלין קאן: יוניס ברנס, ארוסתו של הווארד בניסטר.
קנת מרס: יו סימון, מוזיקולוג המתחרה בהווארד על מלגה.
אוסטין פנדלטון:פרדריק לראבי, ראש קרן לראבי
מייקל מרפי: מר סמית, המחזיק בתיקו מסמכים סודיים ביותר.
פיליפ רות': מר ג'ונס, העוקב אחר מר סמית כדי להחזיר לממשל את המסמכים שבידיו.
מייבל אלברטסון: גברת ון הוסקינס, זקנה עשירה.
ליאם דאן: השופט מקסוול.
סורל בוק: הארי
מחוות לסרטים אחרים

לדברי הבמאי, פיטר בוגדנוביץ', הסרט הוא מחווה לסרט "צער גידול חיות" משנת 1938, בכיכובם של קתרין הפבורן וקרי גראנט. הסרט "צער גידול חיות" עוסק בפלאונטולוג החותר לקבל מלגה ועומד להתחתן, אך יום קודם לכן פוגש באישה צעירה המובילה אותו לשלל צרות, שבסופן הוא מתאהב בה. רעיונות דומים נמצאים בבסיס הסרט "מה נשמע, דוק?".
בסרט "מה נשמע, דוק?" יש שלל מחוות לסרטים נוספים:
בסיום הסרט אומרת ג'ודי להווארד: "לאהוב משמעותה לעולם לא לומר שאתה מצטער" – זהו ציטוט מהסרט "סיפור אהבה", שבו כיכב ראיין אוניל שנתיים קודם לכן. הווארד מגיב על כך במילים: "זה המשפט המטופש ביותר ששמעתי".
שמו של הסרט "מה נשמע, דוק?", הוא משפט מפורסם שאומר באגס באני בסרטים המצוירים העוסקים בו, ובפרט זהו שמו של סרט מצויר משנת 1950, סרט המופיע בסצנת הסיום של הסרט שלפנינו. סרטי באגס באני מתאפיינים במרדפים רבים, בדומה למרדף שבלב הסרט שלפנינו.
במהלך הסרט הווארד מוצא עצמו על גג המלון, שם נמצא פסנתר כנף מכוסה בסדין, עקב שיפוצים שנערכים בגג. הווארד מתחיל לנגן בפסנתר, ומגלה שמתחת לסדין נמצאת ג'ודי, והשניים שרים יחד את השיר "בחלוף הזמן" מתוך הסרט "קזבלנקה", לאחר שג'ודי אומרת להווארד, "נגן זאת, סם" – משפט נודע מתוך "קזבלנקה".
תחילתו של מרדף המכוניות שבסרט היא פרודיה על מרדף דומה בסרט "בוליט" משנת 1968.
בסיום המרדף מוצאים עצמם כל משתתפיו במימי מפרץ סן פרנסיסקו. כל המכוניות שוקעות, מלבד ה"חיפושית" של ג'ודי והווארד, שצפה על פני המים – יכולת של ה"חיפושית" שהופיעה בסרטי פרסומת של היצרן.
שיר הפתיח של הסרט הוא "You're the Top" (אנ'), מתוך המחזמר "Anything Goes" (אנ') משנת 1934
אתרי צילום

אתר הצילום העיקרי של הסרט הוא העיר סן פרנסיסקו. "מלון בריסטול", שבו מתרחש חלק ניכר מהסרט, צולם במלון "הילטון" בעיר. מרדף המכוניות צולם ברחובות התלולים של סן פרנסיסקו. סצנת "לוח הזכוכית" צולמה בפינת הרחובות בלבואה והשדרה ה-23 ברובע ריצ'מונד. בדרכן עברו המכוניות במדרגות בפארק אלטה פלאזה, וגרמו להן נזק שסימניו ניכרים עד היום. חלק מהסרט צולם בפאראמוס שבניו ג'רזי.
הצלחה ופרסים

הסרט זכה להצלחה קופתית, והכנסותיו בארצות הברית, 66 מיליון דולר, מיקמו אותו במקום השלישי מבחינת הכנסות לשנת 1972, לאחר "הסנדק", ו"הרפתקה בפוסידון".
תסריטאי הסרט זכו בשנת 1973 בפרס מטעם "גילדת הכותבים של אמריקה" לקומדיה הטובה ביותר שנכתבה ישירות לקולנוע. מכון הסרטים האמריקאי שיבץ את הסרט במקום ה-61 ברשימת מאה הקומדיות הטובות ביותר, ובמקום ה-68 ברשימת מאה הסרטים הרומנטיים הטובים ביותר.
הערות שוליים

↑  Bullitt, באתר IMDb
↑  San Francisco in Cinema: What's Up Doc, Mister SF
די אתילן גליקול

| --- | --- |

מולקולת די אתילן גליקול
 
 שם סיסטמטי:  2-hydroxyethoxy)ethan-2-ol)
 שמות נוספים:  diethylene glycol; ethylene diglycol; diglycol; 2,2'-oxybisethanol; 3-oxa-1,5-pentanediol; dihydroxy diethyl ether
 כתיב כימי:  C₄H₁₀O₃ 
 מסה מולרית:  106.12 גרם/מול
 מראה:  נוזל שקוף
 מספר CAS:  111-46-6
 צפיפות:  1.118 גרם/סמ"ק
 מצב צבירה:  נוזל
 מסיסות:  מסיס לחלוטין במים, באתנול, אצטון ואתילן גליקול
 טמפרטורת היתוך:  -10.45 °C   262.7 K
 טמפרטורת רתיחה:  244-245 °C   272.15 K
 
די אתילן גליקול (DEG) היא תרכובת אורגנית המתוארת בנוסחת המבנה HO-CH2-CH2-O-CH2-CH2-OH. זהו נוזל בהיר, חסר ריח וסופח מים. היא מסיסה במים ובממסים אורגניים קוטביים כגון כוהלים ואתרים. DEG אחראי למספר הרעלות המוניות.
די אולים ופולי אולים

די אתילן גליקול הוא אחד ממספר די אולים, שהם פחמימנים המכילים שתי קבוצות של כוהל. משפחה חשובה במיוחד של די אולים נגזרת מאתילן אוקסיד ומתוארת בנוסחה HO-CH2-CH2(O-CH2-CH2)n-OH. להלן כמה מקרים פרטיים חשובים של n:
n = 0 אתילן גליקול ("אנטי קפיאה").
n = 1 די אתילן גליקול.
n = 2 טרי אתילן גליקול, TEG, או טרי גליקול הוא גם כן נוזל חסר צבע, ריח וצמיג, והרעילות שלו נמוכה לעומת זו של די אתילן גליקול. הוא משמש כמרכך עבור וינילים. כמו כן, עושים בו שימוש במוצרים של טיהור אוויר. כאשר הוא בצורת תרסיס, הוא משמש כחומר חיטוי. שימושים נוספים שלו הם כתוספת לנוזלים הידראוליים ונוזלי בלמים.
n = 3 טטרא אתילן גליקול.
n = 4 פנטא אתילן גליקול.
תכונותיו הפיזיקליות של החומר הופכים אותו לחיקוי מצוין של גליצרול ( HO-CH2-CH(OH)-CH2OH) שהיא מולקולה טבעית ובלתי רעילה. נקודת ההתכה של תרכובת זו גבוהה יותר מאשר זו של די אתילן גליקול (18°C לעומת 10.45°C-) והיא יותר צמיגה. המחיר של גליצרול גבוה פי 3 בקירוב מזה של DEG והחלפת גליצרול בDEG גרמה למספר מקרי מוות.
שימושים

בדומה לאתילן גליקול, תמיסה של די אתילן גליקול ומים משמשת כחומר נוגד קיפאון. היא מורידה את נקודת הקיפאון ומעלה את נקודת הרתיחה של החומר שאליו היא מוספת, ובכך הופכת אותו ליותר מתאים לאקלימים חמים.
DEG הוא גם אבן בניין בסינתזה של תרכובות אורגנית, כגון מורפולין ו-4-1-דיאוקסאן.
כמו כן, הוא מהווה ממס לניטרוצלולוזה, שרפים, צבעים, שמנים ותרכובות אורגניות אחרות. הוא מהווה חומר קולט לחות עבור טבק, דיו למדפסות ודבק. ניתן למצוא אותו במספר נוזלים הידראוליים ונוזלי בלמים.
רעילות

די אתילן גליקול היה אחראי למספר מקרים של הרעלה המונית. התקרית הידועה ביותר היא אסון שיקוי הפלא סולפנילאמיד שהתרחש בארצות הברית בשנת 1937, שבו מתו 107 אנשים לאחר שלקחו סולפנילאמיד מומס בדי אתילן גליקול. תקרית זו הייתה גורם מזרז לחקיקות של חוק האוכל, התרופות והקוסמטיקה הפדרלי בשנת 1938.
בשנים האחרונות, מקרי תמותה מנטילת תרופות מהולות בדי אתילן גליקול דווחו מדרום אפריקה, הודו, ניגריה, ארגנטינה, האיטי, ופנמה. בהאיטי בשנת 1996, 85 ילדים מתו בעקבות נטילת סירופ פרצטמול שהגליצרין שלו זוהם בדי אתילן גליקול, כאשר החברה שייצרה את התרופה לא הקפידה על תקני איכות ראויים על מנת לוודא את דרגת הניקיון של הגליצרין (המוצר סופק על ידי מפעל מסין, אבל נקודת הזיהום מעולם לא נמצאה).
בשנת 1985, נמצא כי מספר קטן של יצרני יין אוסטריים מהלו את המוצר שלהם עם די אתילן גליקול על מנת לתת ליין שלהם טעם יותר מתוק ומלא. הכמות שהוספה לא הייתה מספיק גדולה על מנת לגרום הרעלה מיידית (על מנת שזה יקרה, היה צורך שאדם יחיד ישתה במשך שבועיים 28 בקבוקי יין ליום); אולם, הייצוא של יין אוסטרי קרס. כתוצאה מתקרית זו, הוטלו הגבלות קשוחות ביותר על יצרני יין אוסטריים, והתעשייה הסיטה את ההתמקדות שלה לייצור של יינות יבשים ואיכותיים יותר. לפיכך, מתייחסים ל"סקנדל האנטי קיפאון" כגורם שבטווח הארוך הטיב עם התעשייה.
בשנת 1990, בבנגלדש, 339 ילדים סבלו מאי-ספיקת כליות, ורובם מתו, לאחר שקיבלו סירופ פרצטמול מזוהם בדי אתילן גליקול.
באוקטובר 2006, המרכז למניעת ובקרת מחלות ומשרד הבריאות של פנמה גילו רמות רעילות של די אתילן גליקול בחומר מְשָעל נוזלי חסר סוכר במהלך חקירה של 46 מקרי מוות מסינדרום המתואר על ידי פתולוגיות של מערכת העיכול, אי ספיקת כליות ושיתוק. רוב הקורבנות סבלו מלחץ דם גבוה וסוכרת והיו בגילאים 40 עד 80. חקירות פליליות עדיין נמשכות. מקור הזיהום נמצא במפעל הגליצרין טייקסינג, שהוא חברה שמושבה בסין. החברה מכרה די אתילן גליקול עם תווית מזויפת כגליצרין המתאים לשימושים רפואיים, דרך חברה בבעלות הממשלה הסינית. סוכנות ממשלתית בפנמה רכשה את המוצר המזויף שהכיל די אתילן גליקול ושילבה אותו בתוך 260,000 בקבוקים של תרופה מקוררת.
הפניה

Merck Index, 12th Edition, 3168.
הערות שוליים

↑  Calvery HO, Klumpp TG (1939). The toxicity for human beings of diethylene glycol with sulfanilamide. South Med J. Vol. 32. pp. 1105–9.
↑  Wax P (1995). Elixirs, diluents, and the passage of the 1938 Federal Food, Drug and Cosmetic Act. Ann Intern Med. Vol. 122. pp. 456–61. PMID 7856995.
↑  O'Brien KL, Selanikio JD, Hecdivert C, Placide MF, Louis M, Barr DB, Barr JR, Hospedales CJ, Lewis MJ, Schwartz B, Philen RM, St Victor S, Espindola J, Needham LL, Denerville K. (1998). Epidemic of pediatric deaths from acute renal failure caused by diethylene glycol poisoning. JAMA. Vol. 279. pp. 1175–80. PMID 9555756.{{cite book}}:  תחזוקה - ציטוט: multiple names: authors list (link)
↑  Some wine to break the ice. Lancet. Vol. 2. 1985. p. 254. PMID 2862427.
↑  "Viticulture in Austria – a journey in fast motion". Wines from Austria. אורכב מ-המקור ב-2007-02-21. נבדק ב-2007-04-26.
↑  BMJ. 1995 Jul 8;311(6997):88-91. Fatal renal failure caused by diethylene glycol in paracetamol elixir: the Bangladesh epidemic. Hanif M, Mobarak et al. [[[PubMed|PMID]] 7613408] CONCLUSION--Paracetamol elixirs with diethylene glycol as a diluent were responsible for a large outbreak of fatal renal failure in Bangladesh.
↑  Panama police probe lab workers after 21 deaths
↑  From China to Panama, a Trail of Poisoned Medicine, by Walt Bogdanich and Jake Hooker, New York Times, May 6, 2007.
| --- | --- |
בקרת זהויות :  GND: 4359585-6
I Knew You Were Trouble

"I Knew You Were Trouble" (מעוצב: "I Knew You Were Trouble."; בעברית: "יָדַעְתִּי שֶׁהָיִיתָ צָרָה") הוא שיר של הזמרת-יוצרת האמריקאית טיילור סוויפט. השיר יצא לאור ב-27 בנובמבר 2012, על ידי חברת התקליטים ביג משין רקורדס, כסינגל השלישי מתוך אלבום האולפן הרביעי שלה, Red, זאת לאחר שב-9 באוקטובר באותה השנה יצא השיר כסינגל השיווקי השלישי מהאלבום. את השיר כתבה סוויפט, יחד עם מקס מרטין ושלבאק, שהיו אחראים גם על הפקתו. "I Knew You Were Trouble" תואר כשיר פרידה מסוג פופ-רוק, אלקטרופופ ודאנס-פופ, המושפע מסגנון הדאבסטפ. מילות השיר עוסקות במערכת יחסים רעילה.
השיר זכה לביקורות חיוביות ממבקרי המוזיקה, ששיבחו את האופי המיינסטרימי שלו, אך ציינו כי ניכר שלסוויפט אין ניסיון רב ביצירת מוזיקת דאבסטפ. הודות להצלחתו המסחרית, הגיע השיר למקום השלישי בשבועו הראשון במצעד "בילבורד הוט 100" האמריקאי. באותו השבוע, נמכרו כ-416 אלף עותקים של השיר. סוויפט הפכה לאמנית הראשונה בהיסטוריה ששניים משיריה מכרו למעלה מ-400,000 עותקים דיגיטליים בשבועות הראשונים שלהם, כאשר השיר שקדם לו היה "We Are Never Ever Getting Back Together".‏ "I Knew You Were Trouble" הוא השיר הארבעה עשר של סוויפט שנכנס לעשרת המקומות הראשונים של המצעד האמריקאי. בינואר 2013, הגיע השיר למקום השני במצעד. בנוסף, הגיע השיר לראש מצעד השירים הדיגיטליים של בילבורד, מצעד שירי הפופ ומצעד שירי הפופ למבוגרים.
"I Knew You Were Trouble" היה מועמד לפרס "קליפ השנה" בטקס פרסי הווידאו קליפים של MTV לשנת 2013, וזכה בפרס "הקליפ הטוב ביותר של אישה" – כאשר זו הזכייה השנייה של סוויפט בפרס זה, לאחר "You Belong with Me" בשנת 2009. השיר זכה גם בפרס "שיר השנה" בטקס פרסי המוזיקה של רדיו דיסני 2013, ובפרס תופעת יוטיוב בטקס פרסי המוזיקה של יוטיוב בשנת 2013. נכון ליולי 2019, נמכרו כ-5.42 מיליון עותקים טהורים של השיר בארצות הברית, כאשר הגיע השיר למעמד פלטינה משובעת מטעם איגוד תעשיית ההקלטות האמריקאי (RIAA). השיר הוסמך גם לתואר פלטינה משושית ופלטינה מחומשת באוסטרליה וקנדה, בהתאמה. "I Knew You Were Trouble" הפך לאחד מהסינגלים הנמכרים ביותר בעולם, כאשר נמכרו מעל ל-6.6 מיליון עותקים שלו.
רקע ופרסום

במהלך הופעתה בפסטיבל iHeart Radio לשנת 2012 בלאס וגאס, הודיעה סוויפט למגזין רולינג סטון כי היא עתידה להתחיל לחשוף את שירי אלבום האולפן הרביעי שלה, Red, זה אחר זה; "החל מהשבוע אני אתחיל לחשוף מוזיקה חדשה ... אני מאוד רוצה שיישארו הרבה הפתעות לקראת צאת האלבום, כמה שיתופי פעולה שלא דיברו עליהם, וכמה שירים שהופכים את האלבום למאוד ייחודי", הוסיפה. כשדיברה על סיבוב ההופעות לקידום האלבום, הסבירה הזמרת שהיא מרבה לחשוב על הוויזואליה הקשורה לשיר – "איך ננגן את זה בהופעה? איך תהיה התאורה? מה נלבש?", כאשר אחד השירים שהכי סקרנו אותה בהיבט הוויזואלי נקרא, לדבריה, "I Knew You Were Trouble".
את השיר כתבה סוויפט, יחד עם מקס מרטין ושלבאק, שהיו אחראים גם על הפקתו. ב-8 באוקטובר 2012, השמיעה סוויפט הצצה לשיר בתוכנית "בוקר טוב אמריקה", והסבירה, "זהו אחד השירים האהובים עליי באלבום, כי הוא נשמע כאוטי, בדיוק כמו ההרגשה שהייתה לי כשכתבתי אותו. השיר נכתב על היותך מתוסכל מעצמך, כאשר אתה שבור לב, וידעת שכבר ראית באדם הזה את כל הדגלים האדומים, ובכל זאת בחרת ללכת על זה". בראיון עם MTV, הסבירה סוויפט כי השיר מספר את סיפורה של 'ילדה טובה' שנופלת לידיו של 'הילד הרע', ועוסק במערכת היחסים הרעילה ביניהם, שכתוצאה מכך היא נפרדת ממנו. עוד הסבירה סוויפט על השיר:
"בדיוק עברתי חוויה שגרמה לי לכתוב את השיר הזה. בדיוק כמו לראות מישהו, ולומר לעצמך, 'זה הולך להיות מעניין. זה יהיה מסוכן, אבל אני בכל זאת אכנס לזה' ... אני חושבת שזו הייתה הפעם הראשונה אי פעם ששמתי לב לזה, כשאתה סקרן לגבי משהו שאתה יודע שיכול להיות רע עבורך, אבל אתה יודע שאתה מתכוון ללכת על זה בכל מקרה, כי אם לא, תהיה לך חרטה גדולה יותר על שלא ראית לאן זה ילך ... זה היה לכתוב על משהו שמעולם לא כתבתי קודם".
עם פרסומו בחנות האייטונס, השיר יצא לאור כסינגל השיווקי השלישי מהאלבום ב-9 באוקטובר 2012, כשלפניו יצאו השירים "Begin Again" ו-"Red". מאוחר יותר באותה השנה נשלח השיר לתחנות הרדיו בארצות הברית, והפך לסינגל השלישי מהאלבום, ולסינגל הפופ השני מתוכו, לאחר "We Are Never Ever Getting Back Together". ב-10 בדצמבר 2012, השיר יצא לאור בבריטניה, כסינגל השני מהאלבום. החל מ-13 בדצמבר 2012, ניתן היה לרכוש את העותק הפיזי של הסינגל באתר הרשמי של סוויפט.
בדצמבר 2015, דווח בתקשורת כי "I Knew You Were Trouble" עלה לשירות הזרמת המוזיקה "ספוטיפיי", אם כי הקרדיט וזכויות היוצרים של השיר הוענקו בטעות ללהקה הוולשית לוסטפרופטס ולסולן שלה, איאן ווטקינס. השיר הוסר מהשירות שלושה ימים לאחר מכן.